Никола Михов е роден в костурското село Желево, тогава в Османската империя. Баща му Михо (Мийо) Яновски работи на близкия до Желево чифлик на Хюсеин (Усеин) ефенди, с когото желевци имат дългогодишни спорове за собствеността на земята. Никола Яновски е сред най-активните жители на селото, които нанасят щети в чифлика на Усеин ефенди, за да го принудят да продаде земята на селяните, в резултат на което е принуден да премине в нелегалност. Участва в хайдушката чета на Коте Христов до 1904 година, когато Коте преминава на страната на гръцката въоръжена пропаганда. Заедно с желевците Трайко Додев, Йото Лулев (Люльов), Богдан Тръпчев и Васил Павлев формира селска чета на ВМОРО.